Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од И. К. од Скопје поднесена против Решение на Факултетот за физичко образование, спорт и здравје - Скопје, по предметот Барање за пристап до информации од јавен карактер, на 03.01.2024 година го донесе следното

**Р Е Ш Е Н И Е**

**1**. Жалбата изјавена од од И. К. од Скопје поднесена против Решение на Факултетот за физичко образование, спорт и здравје - Скопје бр. 02-1884/1 од 22.12.2023 година, заведена во Агенцијата под бр.08-452 на 28.12.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр. 02-1884/1 од 22.12.2023 година**.**

**О Б Р А З Л О Ж Е Н И Е**

## И. К. од Скопје, на 04.12.2023 година по електронски пат поднел Барање за пристап до информации од јавен карактер до Факултетот за физичко образование, спорт и здравје – Скопје, заведено кај Имателот под бр.03-1646/3 на 04.12.2022 година, со кое побарал да му се достави „на рака преку архивата на Факултетот“ фотокопија од следната информација:

„Сите документи (се што се чува во пишана форма) во Досието на Кандидатот Л. Б. струдент на Докторски студии на Факултетот за физичко образование спорт и здравје во Скопје, а на кои согласно Законот за слободен пристап до информации од јавен карактер имам право на увид. Доколку ваквите документи постојат, Ве молиме да ми ги доставите.“

Постапувајќи по ова Барање, Имателот на информации на 22.12.2023 година, му доставил на Барателот Решение со кое Барањето на Барателот се одбива во целост бр.02-1884/1 од 22.12.2023 година. Во Решението е наведено: „Барањето за доставување на сите документи (се што се чува во пишана форма) во досието на кандидатот Л. Б., студент на докторски студии на Факултетот за физичко образование, спорт и здравје во Скопје, содржи лични податоци. Сите информации поврзани со лицето се заштитени согласно член 6, став 1, точка 2 од ЗСПИЈ. Имателот по приемот на Барањето постапи по истото и го спроведе Тестот на штетност согласно Законот за слободен пристап до информации од јавен карактер, со кој направи проценка на интересите, околностите и последиците кои се во релација со објавувањето на бараните информации-податоци и утврди дека бараните информации...се лични податоци чие откривање би значело повреда на заштитата на личните податоци согласно член 6 став 1 точка 2 од Законот за слободен пристап....При спроведен тест на штетност се утврди дека бараните информации (сите документи се што се чува во пишана форма во дисието на Л. Б.) содржат податоци за конкретно лице т.е. лични податоци (име и презиме, број на лична карта, датум, година и место на раѓање, матичен број, адреса на живеење, уплатници за извршена уплата на шлокарина и жиро сметки, телефони, име на родител, електронска адреса и сл. во конкретниот случај не сметам дека јавниот интерес е поголем од заштитата на личните податоци чие откривање би значело повреда на заштитата на личните податоци, на поединецот, а барателот со ништо не потврдува спротивното. Во конкретниот случај станува збор за личен, не станува збор за јавен интерес. Во барањето за слободен пристап до информации од јавен карактер, физичкото лице е веќе идентификувано од страна на барателот (тој го посочува со име и презиме) поради што во целост се исполнети условите пропишани со одредбата од чл.6ст.1 точка2 од ЗСПИЈК и чл.4 од ЗЗЛП.“

Незадоволен од наведеното Решение, Барателот на информации на 28.12.2023 година поднесе Жалба до Агенцијата, заведена во архивата на Агенцијата под бр.08-452. Во Жалбата е наведено дека “...побарав да ми се достават во копија сите документи ...а на кои согласно Законот за слободен пристап до информации од јавен карактер имам право на увид...Јавниот интерес треба да биде прерогатив при вакви постапки а не документите да не се достапни на увид и на професор, конкретно јас, вработен во Факултетот...Со недавање на увид на документите што треба јавно да бидат достапни, оневозможено ми е правото на добивање на информација од јавен карактер“.

Агенцијата со електронски допис бр.08-452 од 29.12.2023 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 02.01.2024 година до Агенцијата по електронски пат достави Одговор на жалба бр.02-1941/2 од 29.12.2023 година и Тестот на штетност бр.03-1756/2 од 18.12.2023 година. Во Одговорот е наведено: „При спроведен тест на штетност се утврди дека бараните информации...содржат податоци за конкретно лице...Во конкретниот случај јавниот интерес не е поголем од заштитата на личните податоци чие откривање би значело повреда на заштитата на личните податоци, на поединецот, а барателот со ништо не го потврдува спротивното. Во конкретниот случај станува збор за личен, не станува збор за јавен интерес..... Правото на увид на кое се повикува барателот во жалбата, како и правото на пристап до информации од јавен карактер, се неспорни, но на соодветен начин предвиден со Закон, што неможе да се спроведе во конкретниот случај.....Неосновани и контрадикторни се наводите во жалбата: податоците за м-р Л. Б. да бидат соодветно прикриени и да се достават до барателот. Истото е невозможно, лицето е веќе идентификувано од страна на барателот....досието ... е предмет на увид и инспекциски надзор од страна на Државниот просветен инспекторат кој во моментот се спроведува на Факултетот...Записник од инспекцискиот надзор сеуште не доставен бидејќи надзорот е во тек.“. Додека во **Тестот на штетност** се наведува: „Во врска со Барањето за доставување на сите документи (се што се чува во пишана форма) во досието на кандидатот Л. Б. студент на докторски студии на Факултетот за физичко ....Од причина што објавувањето на бараните информации...може да доведе до повреда на Законот за заштита на личните податоци, што е во согласност со член 6, став 1 од Законот за слободен пристап до информации од јавен карактер, преовладува интересот за заштита и не објавување на информациите.“, Имателот на информации за секој документ содржан во досието на побараниот кандидат, го образложил со причини зошто не му ги доставува на Барателот.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр. 02-1884/1 од 22.12.2023 година на Имателот на информации го потврди**, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение со претходно спроведен Тест на штетност.

Агенцијата го разгледува Барањето, оспореното Решение, Тестот на штетност, Жалбата и Одговорот на жалба и потоа утврди дека во конкретниот случај станува збор за исклучок од член 6 став 1 алинеја 2 од Законот за слободен пристап до информации од јавен карактер, со кој се ограничува пристапот до бараните информации, а за што Имателот на информации може да одбие барање за пристап до „личен податок чие откривање би значело повреда на заштитата на личните податоци“, односно станува збор за лични документи поднесени до Имателот на информации.

Согласно член 6 став 3 од истиот Закон, по исклучок од ставот 1 на овој член имателите на информации ќе одобрат пристап до информација, по задолжително спроведениот тест на штетност со кој ќе се утрвди дека со обајвувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.“, што во конкретниот случај, Имателот на информации во врска со „досието на кандидатот за докторски студии“ го спровел детално Тестот на штетност, потоа утврдил дека е невозможно да се објавува/доставува бараната информација до Барателот со анонимизирање на личните податоци.

Согласно член 4 став 1 алинеа 1 од Законот за заштита на личните податоци „Личен податок“ е секоја информација која се однесува на идентификувано физичко лице или физичко лице кое може да се идентификува, а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.

Агенцијата исто така, му укажува на Барателот на информации дека неговата Жалба е контрадикторна со неговото поднесено Барање до Имателот, бидејќи формата во која ја бара бараната информација во Барањето е наведено „фотокопија“, начинот на доставување е наведено „на рака преку Архивата на Факултетот“, додека во Жалбата пишува за увид во бараната документација.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**